## Møtebok/protokoll for Askim menighetsråd

|  |  |
| --- | --- |
| **Møtedato:** | 20. januar 2022 |
| **Møtetid:** | Kl 18.00 |
| **Møtested:** | Teams |

**Til stede fra menighetsrådet:** Espen Halvorsen, Ida Marie Nielsen, Thor Hals, Ann-Christin Wøien, Eva Witzøe, Odd Kenneth Sydengen, Marit Fredheim, Magne Torbjørnsen (sokneprest), Gunnlaug Brenne (kirkeverge)

**Forfall:** Marcus Andre Hågensen

**Saksliste**

**MR-sak 01/2022 Godkjenning av innkalling og protokoll**

*Saken gjelder:* Protokoll fra MR-møte den 25. november samt MR sitt innstillingsmøte for ny biskop den 9. desember 2021 var sendt ut i forkant av møtet.

*Drøfting:* Det viste seg at protokoll med innstilling av ny biskop av ikke sendt ut til medlemmene.

*Vedtak:* Innkalling og MR-protokoll ble godkjent. Sekretæren sender ut protokoll fra innstillingsmøte for ny biskop den 9. desember 2021 til MR-medlemmene.

**MR-sak 02/2022 Status drift/personal v/sokneprest**

*Saken gjelder:* I forkant av møtet er det sendt ut en kort orientering fra Magne på «tingenes tilstand» sett fra teamet. Magne kommenterer kort i møtet samt at det er lov å stille spørsmål eller ha kommenterer.

*Drøfting:* Notatet ble gjennomgått og kommentert. I tillegg fikk vi vite at flere familier har blitt med i søndagsskolen. Sist søndag deltok 10 – 11 barn. Søndagsskolen er innmeldt i Søndagsskoleforbundet. Det er positivt at vår diakon er tatt med inn i en gruppe som jobber med offentlig satsing mot utsatthet. Gunnlaug fungerer godt som kirkeverge, og det er motiverende. Ny prest innsettes i Spydeberg 6. februar. Dagen må settes av.

*Vedtak:* MR tar orienteringen rundt status drift/personal til orientering.

**MR-sak 03/2022 Møte med AU i IØKF**

*Saken gjelder:* Rett før jul fikk Askim MR en forespørsel fra leder i IØKF, Bjørn Solberg, på om AU i menigheten og AU i IØKF kunne ta et felles møte vedrørende status og videre jobbing rundt Grøtvedt menighetssenter og sammenhengen opp mot etablering av felles kontorfasiliteter for ansatte i IØKF. IØKF hadde da også fått en mer offisiell tilbakemelding fra kommunen ift deres interesser rundt Grøtvedt.

Møtet ble berammet til og gjennomført den 12. januar 2022. Referat fra møtet ligger vedlagt. Hovedessensen er at kommunen ikke ønsker å kjøpe nå. Vi kan dermed legge til side våre planer om å flytte menighetssenteret til kirkeområdet i denne omgang. IØKF vil uansett se på mulighetene for å etablere felles kontorfasiliteter for ansatte. Før det blir sett på om dette skal skje i form av utbygging av eksisterende kontorlokaler i Askim eller om det skal være andre løsninger, skal det gjennomføres en evaluering av driften i IØKF etter to års drift. Det orienteres mer i møtet.

*Drøfting:* Usikkerheten er fortsatt stor. Det kan komme en ny mulighet om ca. fire år. Barnehagen fortsetter sitt leieforhold i tre år til. Plasseringsproblemene må løses. Vi kan ikke ha en utbygging som skjer på en slik måte at det kommer i konflikt med en eventuell videre utbygging senere. Saken skal nå evalueres hos FR basert på erfaringene de to siste årene, og man forventer en konklusjon innen juni. Aktuelle spørsmål er: Bygge på mye eller lite? Bygge ut og bruke satelittstasjonene? Kirkevergen ønsker et felles kontor for sin stab. Vi er eiere, så hvis man lander på utbygging i Askim, får vi saken tilbake. Vi vil også få en planskisse med rombehov for et eventuelt nytt byggetrinn. Det ble presisert at Askim ønsker at staben ved vår kirke kan samles i kontorbygget i Askim. Det ble også nevnt at møterommene i kapellet må utbedres hvis de skal fungere fordi ventilasjonen der er svært dårlig.

*Vedtak:* MR tar orienteringen rundt Grøtvedt til etterretning. Vi ønsker å avvente resultatet av evalueringsprosessen før vi tar stilling til hvordan Askim menighet ønsker å forholde seg til bruk av menighetskontoret i Askim videre.

**MR-sak 04/2022** **Budsjett 2022**

*Saken gjelder.* Denne saken må ettersendes, da jeg fortsatt ikke har fått dialog med staben rundt dette.

*Drøfting:* Pga tidsnød hadde ikke MR-leder fått avklart saken. Irene har oversikt over resultatet for 2021, og dette skal brukes som grunnlag for årets budsjett. Thor Hals tilbød seg å overta budsjettsaken. Han vil ta med seg våre ønsker inn i budsjettet og ønsker å få noe skriftlig om dette. FR oppfordres til å øke tilskuddet til SAP med kr. 40.000 slik at de totalt vil motta kr. 100.000.

*Vedtak:* Thor Hals avtaler møte med Irene og følger opp saken. Vi setter den på agendaen for neste møte i AU.

**MR-sak 05/2022 Gudstjenesteplan og offerliste 2022**

*Saken gjelder:* Magne legger frem gudstjenesteplan og offerliste for 2022.

Askim menighet har mottatt ca. 80 søknader om kirkeoffer. De siste årene har Askim menighet lagt seg på en linje der halvparten av ofringene går til eksterne organisasjoner mens halvparten går til egen virksomhet. Det har ikke vært de store endringene i hvilke organisasjoner som får tildelinger. Misjonsorganisasjonen som vi har fokus på under menighetens misjonssøndag, får et ekstra offer.

*Vedtak:* MR vedtar forslaget til gudstjenesteplan og offerliste for 2022. Askim menighet fortsetter en linje der halvparten av kirkeofringene går til eksterne organisasjoner og halvparten går til egen virksomhet.

**MR-sak 06/2022 Dialog med teamet**

*Saken gjelder:* Hvordan skal vi legge opp en fortsatt god dialog med teamet i Askim? På grunn av pandemien har vi ikke kommet gjennom alle fagområdene. Dette må vi først og fremst fullføre. Det er også viktig at vi får en god informasjonsflyt tilbake til teamet ift det vi tar opp i MR.

*Drøfting:* Det som gjenstår av dialog i MR-møte, er kirketjenere, kirkegårdsarbeidere og ungdomsarbeidere. Det vil være hensiktsmessig å ta dialogen med Carl Otto og Marita så snart som mulig og deretter kirketjenerne og kirkegårdsarbeiderne. Senere må vi planlegge et felles møte for stab og MR.

*Vedtak:* Saken følges opp så snart vi kan ha fysiske møter igjen.

**MR-sak 07/2022 Frivillighetens år markeres i 2022**

*Saken gjelder:* 2022 er Frivillighetens år. Etter hva vi kjenner til, vil kommunen markere dette i løpet av året. Er det noe vi kan gjøre rundt dette? Thor Hals hadde noen gode tanker rundt dette på siste AU. Vi våger oss derfor til å ta dette opp med MR. Bør vi sette ned et lite prosjekt for å se mer på hvordan og når Askim menighet kan gjøre noe rundt dette?

*Drøfting:* Det kom fram forslag om at Kime burde presentere noe av det frivillige arbeidet som gjøres i kirken. Kommunen vil ha tilstelninger som vi kan og bør delta i. Vi har midler til å gjøre stas på dem som utfører frivillig arbeid for Askim menighet, og det jobbes med dette. Håpet er at samfunnet kan åpnes ytterligere så vi kan samle flere fysisk. Vi bør ta en prat med Frivilligsentralen. Kanskje de har folk som ønsker å bidra hos oss? FR har sendt innspill til kommunen og sagt at de ønsker en representant inn i frivilligforumet når dette er på plass. Thor Hals nevnte at tettstedene kan søke om midler til tettstedsutvikling, og at dette er noe kirken bør vurdere å benytte oss av hvis også religiøse organisasjoner har adgang til å søke.

*Vedtak:* Daglig leder ved Frivillighetssentralen inviteres til å delta når vi behandler denne saken i MR-møte. Det fremskaffes en oversikt over alle oppgaver som frivillige jobber med i Askim menighet.

**MR-sak 08/2022 Orienteringer/oppfølging av saker**

* Den eritreiske menigheten ønsker å bruke Askim kirke til sine gudstjenester på lørdager. Er dette noe MR ser at vi skal bruke energi og ressurser på? Vi har bedt om å få en formell søknad på dette.
* Årsrapport 2021. Her starter vi arbeidet nå. Magne har tatt ansvar for å samle inn nødvendige rapporter.
* Ungdomsløftet 2022 Askim menighet – orientering fra diakon.
* Notat om videre drift av Afternoon Tea og sommerkafe i prestegården.
* Saksliste møte i FR 25. januar 2022
* Velkomstgudstjeneste for vår nye menighetsprest søndag 6. februar

*Drøfting:* Den eritreiske menigheten består av familier fra Askim, og vi har fått en kort søknad. De er ca. 20 voksne og barn. Det er naturlig at AU inviterer til en prat rundt dette slik at vi kan få i gang en prøveordning. Den eritreiske menigheten må dekke kostnadene. Kirken er av og til opptatt på lørdager. Kan Grøtvedt være et alternativ?

Når det gjelder årsrapporten, har Magne gitt beskjed til dem som skal levere innlegg. De har fått frist til 31. januar.

Ungdomsløftet er et interessant prosjekt for oss. Vår deltakelse gir oss anledning til å bidra inn mot ungdom. Foreldreveiledningsmodellen er et godt initiativ, og vi er positive til dette.

Vi er også positive til videre drift av Afternoon Tea. Det økonomiske vil ordne seg. Arrangørene får gode tilbakemeldinger. Sommerkafeen er et vellykket tiltak som vi ønsker vil fortsatte.

Evalueringen om kontorsituasjonen som er omtalt i sakslista til FR-møtet 25. januar, vil bli sendt til alle menighetene i kommunen.

MR-medlemmene har også mottatt et notat fra Anne Line om problemene med driften av Grøtvedt. Kirkevergen fortalte at det vil bli ansatt en ny kirketjener snart, og at denne personen kan pålegges en del av oppgavene på Grøtvedt. Men hun understreket at man fortsatt må jobbe med å få i stand en gruppe som kan gjøre «finishen» med vindusvask etc., si fra til ansatte hvis noe må ordnes, og sjekke hvordan det ser ut etter at hver leietaker er ferdig. Espen ber en fra MR om å påta seg dette ansvaret. Kirkevergen finner ut hvor store utgiftene til drift av Grøtvedt er.

Ny prest blir innsatt 6. februar. Vi ble enige om at mottakelsen bør være i kirken for at vi kunne samle flest mulig. Espen leser opp brevet fra biskopen.

Møtet hevet klokka 21.00

Espen Halvorsen (sign.)

Leder i rådet

Marit Fredheim

Sekretær i rådet